CELEX: 32014R0071
Language: lt
Date: 2014-01-27 00:00:00
Title: 2014 m. sausio 27 d. Komisijos reglamentas (ES) Nr. 71/2014, kuriuo iš dalies keičiamas Reglamentas (ES) Nr. 965/2012, kuriuo pagal Europos Parlamento ir Tarybos reglamentą (EB) Nr. 216/2008 nustatomi su orlaivių naudojimu skrydžiams susiję techniniai reikalavimai ir administracinės procedūros  Tekstas svarbus EEE

28.1.2014   
            
            
               LT
            
            
               Europos Sąjungos oficialusis leidinys
            
            
               L 23/27
            
         
      KOMISIJOS REGLAMENTAS (ES) Nr. 71/2014
   2014 m. sausio 27 d.
   kuriuo iš dalies keičiamas Reglamentas (ES) Nr. 965/2012, kuriuo pagal Europos Parlamento ir Tarybos reglamentą (EB) Nr. 216/2008 nustatomi su orlaivių naudojimu skrydžiams susiję techniniai reikalavimai ir administracinės procedūros
   (Tekstas svarbus EEE)
   EUROPOS KOMISIJA,
   atsižvelgdama į Sutartį dėl Europos Sąjungos veikimo,
   atsižvelgdama į 2008 m. vasario 20 d. Europos Parlamento ir Tarybos reglamentą (EB) Nr. 216/2008 dėl bendrųjų taisyklių civilinės aviacijos srityje ir įsteigiantį Europos aviacijos saugos agentūrą, panaikinantį Tarybos direktyvą 91/670/EEB, Reglamentą (EB) Nr. 1592/2002 ir Direktyvą 2004/36/EB (1), ypač į jo 8 straipsnio 5 dalį ir 10 straipsnio 5 dalį,
   kadangi:
   
               (1)
            
            
               Reglamento (EB) Nr. 216/2008 5 straipsnio dėl tinkamumo skraidyti taikymo sritis išplėsta į tipo sertifikavimo įgyvendinimo taisykles įtraukiant tinkamumo naudoti vertinimo elementus;
            
         
               (2)
            
            
               Europos aviacijos saugos agentūra (toliau – agentūra) nusprendė, kad būtina iš dalies pakeisti Reglamentą (EB) Nr. 748/2012 (2), kad ji vykdydama tipo sertifikavimo procesą galėtų tvirtinti tinkamumo naudoti duomenis;
            
         
               (3)
            
            
               į tinkamumo naudoti duomenis turėtų būti įtraukti privalomi pagrindinio būtiniausios įrangos sąrašo (MMEL), skrydžio įgulos mokymo ir keleivių salono įgulos mokymo elementai, kuriais vežėjai remsis rengdami būtiniausios įrangos sąrašą (MEL) ir įgulos mokymo kursus;
            
         
               (4)
            
            
               su MEL sudarymu, skrydžio įgulos mokymu ir keleivių salono įgulos mokymu susijusiuose reikalavimuose nurodyti tinkamumo naudoti duomenys, tačiau tais atvejais, kai tinkamumo naudoti duomenys nenustatyti, reikalinga bendroji nuostata ir pereinamojo laikotarpio priemonės;
            
         
               (5)
            
            
               aviacijos pramonei ir valstybių narių administravimo institucijoms turėtų būti skirta pakankamai laiko prisitaikyti prie naujosios reguliavimo sistemos ir tam tikromis sąlygomis pripažinti prieš šio reglamento įsigaliojimą ir jo taikymo pradžią išduotų pažymėjimų galiojimą;
            
         
               (6)
            
            
               agentūra parengė tinkamumo naudoti duomenų koncepcijos įgyvendinimo taisyklių projektą ir pateikė jį kaip nuomonę (3) Komisijai pagal Reglamento (EB) Nr. 216/2008 19 straipsnio 1 dalį;
            
         
               (7)
            
            
               todėl Komisijos reglamentas (ES) Nr. 965/2012 (4) turėtų būti atitinkamai iš dalies pakeistas;
            
         
               (8)
            
            
               šiame reglamente numatytos priemonės atitinka Reglamento (EB) Nr. 216/2008 65 straipsniu įsteigto komiteto nuomonę,
            
         PRIĖMĖ ŠĮ REGLAMENTĄ:
   1 straipsnis
   Reglamentas (ES) Nr. 965/2012 iš dalies keičiamas taip:
   
               1)
            
            
               9 straipsnis pakeičiamas taip:
               „9 straipsnis
               Minimalios įrangos sąrašai
               Minimalios įrangos sąrašai (MEL), kuriuos vežėjo valstybė arba registravimo valstybė patvirtino prieš pradedant taikyti šį reglamentą, laikomi patvirtintais pagal šį reglamentą ir vežėjas gali toliau jais naudotis.
               Įsigaliojus šiam reglamentui visi pirmoje pastraipoje nurodyto MEL, kuriam pagal Komisijos reglamentą (EB) Nr. 748/2012 (5) kaip tinkamumo naudoti duomenų dalis nustatytas pagrindinis minimalios įrangos sąrašas (MMEL), pakeitimai atliekami laikantis šio reglamento III priedo 2 skirsnio ORO.MLR.105 punkto kuo anksčiau, bet ne vėliau kaip 2017 m. gruodžio 18 d. arba per dvejus metus nuo tinkamumo naudoti duomenų patvirtinimo, pasirenkant vėlesnę datą.
               Bet koks pirmoje pastraipoje nurodyto MEL, kuriam MMEL kaip tinkamumo naudoti duomenų dalis nenustatytas, pakeitimai ir toliau atliekami pagal atitinkamai vežėjo valstybės arba registracijos valstybės patvirtintą MEL.
            
         
               2)
            
            
               įterpiamas naujas 9a straipsnis:
               „9a straipsnis
               Skrydžio ir keleivių salono įgulos mokymas
               Vežėjai užtikrina, kad jau skraidantys skrydžio įgulos ir keleivių salono įgulos nariai, pagal III priedo FC ir CC skyrius baigę mokymą, į kurį neįtraukti tinkamumo naudoti duomenyse nustatyti privalomi elementai, ne vėliau kaip 2017 m. gruodžio 18 d. arba per dvejus metus nuo tinkamumo naudoti duomenų patvirtinimo, pasirenkant vėlesnę datą, dalyvauja mokymo kursuose, į kuriuos įtraukti šie privalomi elementai.“;
            
         
               3)
            
            
               III priedas (PART-ORO) iš dalies keičiamas pagal šio reglamento I priedą;
            
         
               4)
            
            
               V priedas (PART-SPA) iš dalies keičiamas pagal šio reglamento II priedą.
            
         2 straipsnis
   Šis reglamentas įsigalioja dvidešimtą dieną po jo paskelbimo Europos Sąjungos oficialiajame leidinyje.
   
      Šis reglamentas privalomas visas ir tiesiogiai taikomas valstybėse narėse.
      Priimta Briuselyje 2014 m. sausio 27 d.
      
         
            Komisijos vardu
         
         
            Pirmininkas
         
         José Manuel BARROSO
         
      
   
   
      (1)  OL L 79, 2008 3 19, p. 1.
   
      (2)  OL L 224, 2012 8 21, p. 1.
   
      (3)  2011 m. gruodžio 13 d. Europos aviacijos saugos agentūros nuomonė Nr. 07/2011, kurią galima rasti http://easa.europa.eu/agency-measures/opinions.php
   
      (4)  OL L 296, 2012 10 25, p. 1.
   
      (5)  OL L 224, 2012 8 21, p. 1.“;
   
      I PRIEDAS
      Reglamento (ES) Nr. 965/2012 III priedas (PART-ORO) iš dalies keičiamas taip:
      
                  1)
               
               
                  ORO.GEN.160 dalies b punktas pakeičiamas taip:
                  
                              „b)
                           
                           
                              Nepažeisdamas a punkto, vežėjas kompetentingai institucijai ir už orlaivio projektą atsakingai organizacijai praneša apie bet kokį incidentą, veikimo sutrikimą, techninį defektą, techninių apribojimų viršijimą arba įvykius, dėl kurių galėtų išryškėti netiksli, neišsami arba neaiški pagal Reglamentą (ES) Nr. 748/2012 nustatytuose tinkamumo naudoti duomenyse pateikta informacija, arba kitas neįprastas aplinkybes, dėl kurių kilo arba gali kilti pavojus saugiam orlaivio naudojimui, bet avarija arba pavojingas incidentas neįvyko.“;
                           
                        
            
                  2)
               
               
                  ORO.MLR.105 dalis iš dalies keičiama taip:
                  
                              a)
                           
                           
                              a punktas pakeičiamas taip:
                              
                                          „a)
                                       
                                       
                                          Minimalios įrangos sąrašas (MEL) sudaromas kaip nurodyta Reglamento (EB) Nr. 216/2008 IV priedo 8.a.3 punkte, remiantis atitinkamu pagrindiniu minimalios įrangos sąrašu (MMEL), kaip apibrėžta pagal Reglamentą (ES) Nr. 748/2012 nustatytų tinkamumo naudoti duomenų privalomoje dalyje.“;
                                       
                                    
                        
                              b)
                           
                           
                              j punkto 1 papunktis pakeičiamas taip:
                              
                                          „1.
                                       
                                       
                                          atitinkami prietaisai, įrangos elementai ar funkcijos atitinka MMEL, kaip apibrėžta a punkte;“;
                                       
                                    
                        
            
                  3)
               
               
                  ORO.FC.140 dalies a punktas pakeičiamas taip:
                  
                              „a)
                           
                           
                              Skrydžio įgulos nariai, skraidantys su daugiau kaip vieno tipo ar varianto orlaiviais, turi laikytis šiame skyriuje nustatytų kiekvienam orlaivių tipui ar variantui taikomų reikalavimų, nebent atitinkamiems orlaivių tipams ar variantams pagal Reglamentą (ES) Nr. 748/2012 nustatytų tinkamumo naudoti duomenų privalomoje dalyje apibrėžtos su mokymo, egzaminų ir naujausios patirties reikalavimais susijusios lengvatos.“;
                           
                        
            
                  4)
               
               
                  ORO.FC.145 dalies b punktas pakeičiamas taip:
                  
                              „b)
                           
                           
                              Rengdamas mokymo programas ir mokymo planus vežėjas įtraukia atitinkamus pagal Reglamentą (ES) Nr. 748/2012 nustatytų tinkamumo naudoti duomenų privalomoje dalyje apibrėžtus elementus.“;
                           
                        
            
                  5)
               
               
                  ORO.FC.220 dalies e punktas pakeičiamas taip:
                  
                              „e)
                           
                           
                              Lėktuvų pilotai, kuriems tipo kvalifikacija suteikta atsižvelgiant į nulines skridos mokymo (ZFTT) kursą:
                              
                                          1.
                                       
                                       
                                          pradeda maršrutinį skraidymą su priežiūra per 21 dieną po įgūdžių patikrinimo egzamino arba vežėjo rengiamo atitinkamo mokymo. To mokymo turinys aprašomas skrydžių vykdymo vadove;
                                       
                                    
                                          2.
                                       
                                       
                                          šešis kartus pakyla ir nutupia FSTD per 21 dieną po įgūdžių patikrinimo egzamino, prižiūrimas kito piloto krėsle sėdinčio lėktuvų tipo kvalifikacijos instruktoriaus (TRI(A)). Kilimų ir tūpimų skaičius gali būti sumažintas, jei pagal Reglamentą (ES) Nr. 748/2012 nustatytų tinkamumo naudoti duomenų privalomoje dalyje yra apibrėžtos lengvatos. Jei šie kilimai ir tūpimai neatliekami per 21 dieną, vežėjas turi surengti kvalifikacijos kėlimo mokymą, kurio turinys aprašomas skrydžių vykdymo vadove;
                                       
                                    
                                          3.
                                       
                                       
                                          atlieka pirmuosius keturis LIFUS kilimus ir tūpimus lėktuvu, prižiūrimas kito piloto krėsle sėdinčio lėktuvų tipo kvalifikacijos instruktoriaus. Kilimų ir tūpimų skaičius gali būti sumažintas tuo atveju, jei pagal Reglamentą (ES) Nr. 748/2012 nustatytų tinkamumo naudoti duomenų privalomoje dalyje yra apibrėžtos lengvatos.“;
                                       
                                    
                        
            
                  6)
               
               
                  ORO.CC.125 dalies b punktas pakeičiamas taip:
                  
                              „b)
                           
                           
                              Rengdamas mokymo apie konkretaus tipo orlaivius ir permokymo programas bei planus vežėjas įtraukia pagal Reglamentą (ES) Nr. 748/2012 nustatytų tinkamumo naudoti duomenų privalomoje dalyje apibrėžtus atitinkamus elementus, jeigu jų yra.“;
                           
                        
            
                  7)
               
               
                  ORO.CC.130 dalies c punktas pakeičiamas taip:
                  
                              „c)
                           
                           
                              Rengdamas skirtumų mokymo programą ir mokymo planą, susijusius su tam tikro tuo metu naudojamo tipo ir varianto orlaiviais, vežėjas įtraukia pagal Reglamentą (ES) Nr. 748/2012 nustatytų tinkamumo naudoti duomenų privalomoje dalyje apibrėžtus atitinkamus elementus, jei jų yra.“;
                           
                        
            
                  8)
               
               
                  ORO.CC.250 dalies b punkto 1 papunktis pakeičiamas taip:
                  
                              „1.
                           
                           
                              kiekvieno orlaivio tipą arba variantą, atsižvelgdamas į atitinkamus pagal Reglamentą (ES) Nr. 748/2012 nustatytų tinkamumo naudoti duomenų privalomoje dalyje apibrėžtus to orlaivių tipo ar jo varianto duomenis, jeigu jų yra, ir“.
                           
                        
            
   
      II PRIEDAS
      Reglamento (ES) Nr. 965/2012 V priedas (PART-SPA) iš dalies keičiamas taip:
      
                  1)
               
               
                  SPA.GEN.105 dalies b punkto 2 papunktis pakeičiamas taip:
                  
                              „2.
                           
                           
                              kad atsižvelgta į atitinkamus elementus, apibrėžtus pagal Reglamentą (ES) Nr. 748/2012 nustatytų tinkamumo naudoti duomenų privalomoje dalyje.“;
                           
                        
            
                  2)
               
               
                  SPA.GEN.120 dalis pakeičiama taip:
                  „SPA.GEN.120   Specialiojo patvirtinimo nepertraukiamasis galiojimas
                  
                  Specialieji patvirtinimai išduodami neribotam laikui ir galioja tol, kol vežėjas laikosi su specialiuoju patvirtinimu susijusių reikalavimų, atsižvelgiant į atitinkamus elementus, apibrėžtus pagal Reglamentą (ES) Nr. 748/2012 nustatytų tinkamumo naudoti duomenų privalomoje dalyje.“